ธปท.เข้มดูค่าเงินบาท
แบงก์เชื่อ ธปท.แทรกแซงค่าเงิน หลังทุนสำรองฮวบ 9,500 ล้านเหรียญ
16 ม.ค. 2558

แบงก์เชื่อ ธปท.แทรกแซงค่าเงิน หลังทุนสำรองฮวบ 9,500 ล้านเหรียญ
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า ในตลาดเงินเอเชีย ค่าเงินบาทอ่อนค่าน้อยเป็นอันดับ 3 รองจากฮ่องกงและจีน หลังจากการเมืองมีเสถียรภาพ ทำให้นักลงทุนเชื่อมั่นต่อเศรษฐกิจไทย โดยเงินบาทเคลื่อนไหวในกรอบแคบ 33.10-33.70 บาท/เหรียญสหรัฐ มา 2 เดือนแล้ว
นายกอบสิทธิ์ ตั้งข้อสังเกตว่า ธนาคารแห่งประเทศไทย (ธปท.) เข้ามามีบทบาทแทรกแซงค่าเงินบาทมากขึ้น ผ่านการปรับลดลงของเงินทุนสำรองระหว่างประเทศ 9,500 ล้านเหรียญสหรัฐ นับตั้งแต่เดือน ก.ค. 2557 ซึ่งเป็นไปได้ที่ ธปท. กำลังลดขนาดงบดุล เห็นได้จากการลดปริมาณและความถี่ของการประมูลพันธบัตรลง เป็นการลดช่องทางเข้ามาเก็งกำไรของนักลงทุนต่างชาติอีกทางหนึ่ง
“ต้นทุนเฉลี่ยในการออกพันธบัตรของ ธปท.อยู่ที่ 31.90 บาท/เหรียญสหรัฐ ดังนั้นการขายเงินเหรียญสหรัฐของ ธปท. จะช่วยลดการขาดทุนจากอัตราแลกเปลี่ยนได้ และสังเกตว่าเงินบาทเกาะกลุ่มกับเงินหยวนของจีนที่น่าจะดีกับผู้ส่งออก” นายกอบสิทธิ์ กล่าว
ทั้งนี้ ทิศทางเงินบาทปีนี้ยังอ่อนค่าลงเรื่อยๆ ตามภาวะเศรษฐกิจสหรัฐที่ฟื้นตัวดีขึ้น ทำให้เงินเหรียญสหรัฐแข็งค่าขึ้น และธนาคารกลางสหรัฐน่าจะปรับขึ้นอัตราดอกเบี้ยราวปลายไตรมาส 3 ถึงต้นไตรมาส 4 โดยประเมินว่าสิ้นปี 2558 ค่าเงินบาทจะปิดที่ระดับ 34.50 บาท/เหรียญสหรัฐ
สำหรับแนวโน้มดอกเบี้ยนโยบายของไทย จะคงไว้ที่ระดับ 2% จนถึงสิ้นปีนี้ ซึ่งเป็นระดับผ่อนคลายพอที่จะสนับสนุนการขยายตัวของเศรษฐกิจ อีกทั้งดอกเบี้ยไม่ใช่ประเด็นหลักที่ผู้ประกอบการกังวล แต่ความคืบหน้าการปฏิรูปเศรษฐกิจ นโยบายการลงทุนที่ยั่งยืน การเบิกจ่ายงบประมาณ ที่จะเกิดผลต่อเศรษฐกิจมากกว่า ส่วนราคาน้ำมันราคาที่ปรับลดลง ทุก 10% มีผลให้จีดีพีไทยสูงขึ้น 0.3%